**Уул уурхайн бүтээгдэхүүний**

**арилжаа, клирингийн журам**

# **НЭГ. НИЙТЛЭГ ҮНДЭСЛЭЛ**

* 1. Энэхүү журмаар "Монголын хөрөнгийн бирж" ХК (цаашид "Бирж" гэх)-ийн уул уурхайн бүтээгдэхүүний спот, форвард гэрээг бүртгэх, арилжааг хууль тогтоомжийн хүрээнд зохион байгуулах, арилжааны тооцоог гүйцэтгэх, зах зээлд оролцогчдын арилжааны үйл ажиллагаатай холбоотой нийтлэг харилцааг зохицуулна.
	2. Уул уурхайн бүтээгдэхүүнд суурилсан фьючерс, опцион санхүүгийн хэрэгслийн арилжааг Биржийн “Арилжааны журам”-аар, клирингийг “Үүсмэл үнэт цаасны клиринг, эрсдлийн удирдлагын журам”-аар зохицуулна.
	3. Энэхүү журмыг Бирж, гишүүн брокер болон түүний харилцагчид, итгэмжлэгдсэн агуулах, терминал, төлбөр гүйцэтгэгч банк болон зах зээлийн бусад оролцогчид дагаж мөрдөнө.
	4. Журамд хоёрдмол утга гарсан тохиолдолд Бирж нь хүчин төгөлдөр хууль тогтоомжид нийцүүлэн тайлбарлах эрхтэй байна.

# **ХОЁР. ЖУРМЫН НЭР ТОМЪЁОНЫ ТАЙЛБАР**

* 1. Энэхүү журамд хэрэглэсэн нэр томъёог дараах утгаар ойлгоно. Үүнд:
		1. “Спот гэрээ” гэж талууд тодорхой тоо, хэмжээ бүхий бүтээгдэхүүнийг арилжааны үр дүнд тогтсон үнэ, нөхцөлөөр, биет байдлаар Биржийн итгэмжлэгдсэн агуулах эсхүл терминалаас шууд болон арилжаа явагдсанаас хойш 30 хоногийн дотор нийлүүлэх гэрээг;
		2. “Форвард гэрээ” гэж талууд тодорхой тоо, хэмжээ бүхий бүтээгдэхүүнийг тогтоосон хугацаанд, арилжааны үр дүнд тогтсон үнэ, нөхцөлөөр, биет байдлаар ирээдүйд нийлүүлэх гэрээг;
		3. “Гэрээ” гэж спот болон форвард гэрээг;
		4. “Үнийн хамгийн бага өөрчлөлт” (Tick size) гэж гэрээний үнийн өөрчлөлтийн зөвшөөрөгдөх хамгийн доод хэмжээг;
		5. “Форвард гэрээний дуусгавар болох хугацаа” гэж гэрээнд заасны дагуу хүргэлт хийгдэх сарыг;
		6. “Бүтээгдэхүүний код” гэж Биржийн арилжаагаар арилжигдах бүтээгдэхүүний дугаарыг;
		7. “Итгэмжлэгдсэн агуулах, терминал” гэж Биржийн “Итгэмжлэл олгох журам”-ын дагуу итгэмжлэгдсэн, бүтээгдэхүүнийг хадгалах, байршуулах агуулах, терминалыг;
		8. “Үнийн тохируулга” гэж арилжааны дараа гэрээнд заасан нөхцөлд гарсан өөрчлөлтийн улмаас талууд гэрээнд заасны дагуу харилцан тохиролцох замаар үнэд оруулсан өөрчлөлтийг;
		9. “Клирингийн үйл ажиллагаа” гэж арилжааны дараа арилжаанд оролцогчдын гэрээ, хэлцлийн дагуу төлбөл зохих төлбөрийг төлбөр тооцоо хийх үнэ болон Биржийн холбогдох журмын дагуу тодорхойлон төлбөрийг гүйцэтгэх ажиллагааг;
		10. “Төлбөр гүйцэтгэх банк” гэж уул уурхайн бүтээгдэхүүний арилжааны төлбөрийг гүйцэтгэх гэрээг Биржтэй байгуулсан, Монгол Улсын системийн нөлөө бүхий банкийг;
		11. “Дэнчин” гэж арилжааны төлбөрийн үүргийг баталгаажуулах, эрсдлийг удирдах зорилгоор брокероос Биржийн дансанд байршуулах мөнгөн хөрөнгө болон агуулахын баримтыг;
		12. “Харилцагч” гэж уул уурхайн бүтээгдэхүүн худалдах эсвэл худалдан авахаар Биржийн гишүүн брокертой гэрээ байгуулсан хуулийн этгээдийг.
		13. “Агуулахын баримт” гэж гэрээнд заасан чанарын стандартыг хангасан бүтээгдэхүүнийг итгэмжлэгдсэн агуулахад хүлээн авсныг гэрчлэх Биржид бүртгэгдсэн баримтыг.

# **ГУРАВ. БРОКЕР**

* 1. Биржийн гишүүн брокерын харилцагч нь арилжаанд оролцохын тулд Биржид бүртгүүлсэн байна.
	2. Харилцагч нь арилжааны захиалгыг брокерт бичгээр, утсаар, интернетээр, эсхүл Хорооноос зөвшөөрсөн бусад хэлбэрээр өгч болно.
	3. Брокер нь дараах үүрэгтэй байна. Үүнд:
		1. Хороо болон Биржийн холбогдох журмын дагуу харилцагчийг таньж мэдэх үйл ажиллагааг хэрэгжүүлэх ба данс нээж, гэрээ байгуулахаас өмнө арилжааны эрсдэлийг бүрэн ойлгуулж, харилцагчийн эрсдэл даах чадварыг үнэлсэн байна.
		2. Харилцагчийн арилжааны гэрээ, хэлцлийн үүргийг бүрэн хариуцна.
		3. Арилжааны дараа арилжааны захиалгын биелэлт болон төлбөр тооцооны мэдээллийг харилцагчдад хүргүүлнэ.
		4. Харилцагчийн арилжааны мэдээллийн нууцлалыг чандлан хадгалах ба харилцагчтай холбоотой бусад материалыг зохих журмын дагуу хадгалж, хяналт шалгалтын зорилгоор ашиглахаас бусад тохиолдолд нууцлалыг чандлан хадгална.
		5. Харилцагчийн захиалгыг биелүүлэхтэй холбогдуулан Биржээс тогтоосон хувь хэмжээтэй тэнцэхүйц дэнчинг төлбөр гүйцэтгэгч банкин дээрх Биржийн нэрийн дансанд энэхүү журмын 5-р зүйлд заасны дагуу байршуулна.

# **ДӨРӨВ. АРИЛЖАА ЗОХИОН БАЙГУУЛАХ**

## ***Худалдах захиалга хүлээн авах***

* 1. Уул уурхайн бүтээгдэхүүн худалдагч нь ашигт малтмалын ашиглалтын хүчин төгөлдөр тусгай зөвшөөрөлтэй Монгол Улсын хуулийн этгээд байх ба экспортод гаргах бүтээгдэхүүнээ Биржээр арилжаалахаар Биржид худалдагчаар бүртгүүлж, захиалга гүйцэтгэх брокер болон Биржтэй гэрээ байгуулсан байна.
	2. Худалдагчтай гэрээ байгуулсан брокер нь Биржээр худалдах бүтээгдэхүүний захиалгыг дараах бүрдүүлбэрийн хамт арилжаа зохион байгуулагдахаас ажлын 5-аас доошгүй өдрийн өмнө Биржийн арилжааны системд бүртгүүлнэ. Үүнд:
		1. Энэхүү журмын Хавсралт 1-д тусгагдсан "Уул уурхайн бүтээгдэхүүн арилжих захиалга, гэрээний маягт";
		2. Спот гэрээний хувьд агуулах, терминалд байрлуулсан бүтээгдэхүүний сорилт, шинжилгээний дүн.
	3. Худалдах захиалгын спот гэрээнд гэрээний нэр, гэрээний нэр, арилжаалах бүтээгдэхүүн, үсгэн код, арилжигдах нэгж (лот), үнийг илэрхийлэх валют, үнийн хамгийн бага өөрчлөлт, арилжааны цаг, хүргэлт хийх өдөр, гэрээний дагуу нийлүүлэх бүтээгдэхүүний чанарын шаардлага, дэнчингийн хэмжээ, бүтээгдэхүүн нийлүүлэх цэг, хүргэлт хийх горим зэргийг тусгана.
	4. Форвард гэрээнд гэрээний нэр, арилжаалах бүтээгдэхүүн, үсгэн код, арилжигдах нэгж (лот), үнийг илэрхийлэх валют, үнийн хамгийн бага өөрчлөлт, гэрээ дуусгавар болох хугацаа, арилжааны цаг, хүргэлт хийх өдөр, гэрээний дагуу нийлүүлэх бүтээгдэхүүний чанарын шаардлага, дэнчингийн хэмжээ, бүтээгдэхүүн нийлүүлэх цэг, хүргэлт хийх горим зэргийг тусгана.
	5. Худалдах захиалгын доод үнийг брокер нь худалдагчтай зөвшилцөж тогтоох ба үнэд бүтээгдэхүүнийг гэрээнд заасан нийлүүлэх цэгт хүргэх тээвэрлэлтийн зардал, хадгалалтын зардал, сорилт, шинжилгээний төлбөр болон бусад зардал багтсан байна.
	6. Гэрээний дагуу нийлүүлэх бүтээгдэхүүн, түүний үнийн тохируулгыг гэрээнд тодорхой заасан байна.
	7. Брокер нь захиалгад дурдсан мэдээлэл болон түүний бүрдүүлбэрийг үнэн зөв, бүрэн гүйцэд бөглөнө.
	8. Бирж нь захиалгыг хүлээн авч, ажлын 2 өдрийн дотор бүрдүүлбэрийг шалгана.
	9. Брокерийн худалдах захиалга нь шаардлага хангасан тохиолдолд Биржийн шийдвэрээр зохих бүртгэлийг баталгаажуулж, бүтээгдэхүүнийг коджуулна.
	10. Бирж нь энэхүү журмын 4.8-д заасан хугацаанд захиалгатай холбоотой шаардлагатай нэмэлт мэдээллийг брокероос тодруулж, гаргуулан авч болно.
	11. Дараах тохиолдолд Бирж худалдах захиалгыг баталгаажуулахаас татгалзаж болно. Үүнд:
		1. захиалгын мэдээлэл болон бүрдүүлбэр дутуу;
		2. захиалга, түүний бүрдүүлбэрт байгаа мэдээлэл алдаатай;
		3. Холбогдох хууль тогтоомжид заасан бусад.
	12. Худалдах захиалга бүртгэгдсэний дараа зах зээлд үнэ буурсан тохиолдолд захиалгын дуудах доод үнэд дуудлага арилжаа эхлэхээс ажлын 1-с доошгүй өдрийн өмнө өөрчлөлт оруулж болно. Энэ тохиолдолд брокер нь бүртгэгдсэн захиалгад өөрчлөлт оруулах хүсэлтээ арилжаа эхлэхээс ажлын 1-ээс доошгүй өдрийн өмнө холбогдох нотлох баримтын Биржид ирүүлнэ.
	13. Бирж нь энэхүү журмын 4.5-д заасан дуудах доод үнийг худалдагчийн хүсэлтийн дагуу өөрчлөхөөр шийдвэрлэсэн тохиолдолд энэ тухай өөрийн цахим хуудсаар дамжуулан нийтэд мэдээлнэ.
	14. Худалдагчийн захиалгад тусгагдсан арилжаа зохион байгуулах хуваарийг арилжааны төлөвлөгөөтэй уялдуулах зорилгоор өөрчлөн бүртгэж болно.
	15. Тухайн бүтээгдэхүүн арилжих захиалгын дагуу арилжаа зохион байгуулагдаж, экспортын гэрээ дуусгавар болсноор арилжааны систем дэх тухайн захиалгыг бүртгэлээс хасна.

## ***Худалдан авах захиалга бүртгэх***

* 1. Биржийн гишүүн брокертой гэрээ байгуулсан харилцагч арилжаанд худалдан авах санал гаргагчаар оролцоно.
	2. Худалдан авах санал гаргагч нь арилжаанд оролцохоор бүртгүүлэхдээ дараах баримт бичгийг брокерт цахимаар хүргүүлэх ба гадаад хэл дээрх баримт бичгийг Англи хэл дээрх албан ёсны орчуулгын хамт хүргүүлнэ. Үүнд:
		1. Хуулийн этгээдийн улсын бүртгэлийн гэрчилгээний хуулбар;
		2. Харилцагч банкны дансны тодорхойлолт;
		3. Монгол Улсад бүртгэлтэй төлөөлөгчийн газартай бол холбогдох мэдээлэл;
		4. Брокероос шаардлагатай гэж үзсэн бусад.
	3. Брокер нь гэрээ байгуулсан харилцагчийн мэдээллийг Биржид хүргүүлж, Биржээс арилжааны код авах ба тухайн код арилжаанд оролцогчийг таних дахин давтагдашгүй код байна.
	4. Худалдан авагчийн брокер нь арилжаанд оролцохдоо дараах үүргийг хүлээнэ. Үүнд:
		1. Биржээс олгосон арилжааны системд хандах эрхээр нэвтэрч арилжаанд оролцох;
		2. Өөрийн техник хэрэгсэл, программ хангамжийн бэлэн байдлыг хангаж арилжаанд оролцох;
		3. Арилжааны системд нэвтрэх эрхийг бусдад дамжуулах, шилжүүлэх, нууцлалыг алдагдуулахгүй байх, үүнээс үүсэх хохирлыг брокер өөрөө бүрэн хариуцах;
		4. Арилжааны системтэй холбоотой ямар нэг алдаа илэрвэл Биржид яаралтай мэдэгдэж шаардлагатай арга хэмжээ авч ажиллах.
	5. Брокер нь арилжааны явцад захиалгын санд оруулах худалдан авах үнийн саналын үнэн зөв, түүнээс үүсэх үр дагаврыг бүрэн хариуцна.
	6. Брокер нь өөрийн анхаарал болгоомжгүй үйлдлээр буруу үнийн саналыг захиалгын санд оруулсан нь тухайн үнээр хийгдсэн хэлцлийг цуцлах үндэслэл болохгүй.

## ***Арилжаа зохион байгуулах***

* 1. Бирж арилжааг нийтээр амрах тэмдэглэлт болон баярын өдрүүдээс бусад өдрүүдэд 10-17 цагийн хооронд зохион байгуулна.
	2. Бирж нь уул уурхайн бүтээгдэхүүний гэрээг өрсөлдөөнт дуудлага арилжааны хэлбэрээр арилжина.
	3. Бирж нь брокерийн оруулсан худалдах захиалгад заасан нөхцөл, үнийн саналын дагуу арилжааг зохион байгуулах бөгөөд худалдахаар зарласан нийт багцыг нэг худалдан авагчид худалдана.
	4. Арилжаа нь дараах 3 үе шаттайгаар явагдана:
		1. захиалга бүртгэх үе;
		2. дуудах үе;
		3. хэлцэл хийгдэх үе.
	5. Уул уурхайн бүтээгдэхүүн худалдан авах захиалга бүртгэх үед худалдан авах санал гаргагч нь худалдан авах боломжит үнийг цахим арилжааны системд оруулах ба Биржийн арилжааны систем худалдан авах захиалгыг үнийн болон цаг хугацааны дарааллаар эрэмбэлнэ.
	6. Худалдан авах захиалга бүртгэх үе нь **30** минут хугацаанд үргэлжлэх бөгөөд энэ үед худалдан авах захиалгыг өөрчлөх эсхүл цуцалж болно.
	7. Худалдан авах захиалга бүртгэх үе дууссаны дараа дуудах үе нь 1 минут үргэлжлэх бөгөөд энэ үед шинээр захиалга оруулах, үнийг бууруулан захиалгад өөрчлөлт оруулах боломжгүй.
	8. Дуудах үед худалдан авах санал гаргагч нь өөрийн оруулсан үнийн саналыг өсгөж, шинэ үнэ оруулж болох бөгөөд үнэ шинэчлэгдсэн тохиолдол бүрд дуудах үе 1 минутаас эхлэн тоологдоно.
	9. Дуудах үеийн 1 минутын хугацаанд үнэ шинэчлэгдээгүй тохиолдолд хамгийн өндөр үнийн саналаар хэлцэл хийгдэнэ.
	10. Энэхүү журмын 4.30-д заасны дагуу хэлцэл хийгдсэнээр тухайн арилжаа дуусгавар болно.
	11. Бирж нь арилжааг сэжигтэй гэж үзсэн тохиолдолд холбогдох журмын дагуу хяналт шалгалт хийж, шалгалтын тайланг Хороонд хүргүүлнэ.
	12. Хэрэв худалдан авах санал гаргагч эсхүл түүний брокерийн буруутай үйлдэл нь тогтоогдвол тухайн брокерийн арилжаанд оролцох эрхийг 3-12 сарын хугацаанд түдгэлзүүлнэ.

# **ТАВ. ЭРСДЛИЙН УДИРДЛАГА**

* 1. Бирж нь зах зээлийн нөхцөл байдалд нийцүүлэн брокерийн форвард гэрээний арилжаанд хязгаар тогтоож болох ба брокер болон харилцагч тухайн хязгаарт багтаан арилжаа хийнэ.
	2. Брокер нь тогтоосон хязгаараас давсан арилжаа хийх, арилжааны нэмэлт дэнчинг цаг тухайд нь байршуулаагүй, эсхүл бусад зөрчил гаргасан тохиолдолд Бирж нь брокерийн позицийг хаах арга хэмжээг авч хэрэгжүүлнэ.
	3. Позицийг хааснаас бий болсон ашгийг эрсдлийн санд төвлөрүүлнэ. Позицийг хаахтай холбоотой гарсан аливаа зардал, болон алдагдлыг зөрчил гаргасан этгээд хариуцна. Бирж позицийг хаах арга хэмжээг авч хэрэгжүүлэх боломжгүйгээс үүссэн алдагдлыг зөрчил гаргасан этгээд хариуцна.
	4. Брокер эсхүл харилцагч Биржийн журмыг зөрчсөн нь зах зээлд бодитой нөлөөлөл үзүүлж байгаа, эсхүл үзүүлж болзошгүй гэж Бирж үзэж байгаа тохиолдолд дараах арга хэмжээг авч хэрэгжүүлж болно:
		1. брокерийн дансны зарлагын гүйлгээг хязгаарлах;
		2. позиц шинээр үүсгэхийг хязгаарлах;
		3. дэнчингийн хувь хэмжээг нэмэгдүүлэх;
		4. позицийг заасан хугацаанд хаахыг шаардах;
		5. позицийг хаах.
	5. Энэ журмын 5.4-д заасан арга хэмжээг Гүйцэтгэх захирлын тушаалын дагуу хэрэгжүүлэх ба шаардлагатай тохиолдолд Хороонд мэдэгдэнэ.

# **ЗУРГАА. КЛИРИНГ, ТӨЛБӨР ТООЦОО**

* 1. Брокер нь арилжаа эхлэхээс 30-аас доошгүй минутын өмнө арилжааны дэнчинг харилцагчийн сонгосон банкин дах Биржийн дансанд байршуулсан байна.
	2. Дэнчингийн хэмжээ нь спот арилжааны хувьд уул уурхайн бүтээгдэхүүний доод үнээр илэрхийлсэн захиалгын нийт үнийн дүнгийн 5-аас доошгүй хувь, форвард арилжааны хувьд 10-аас доошгүй хувьтай тэнцүү байх ба дэнчингийн хувь хэмжээг Биржээс зах зээлийн нөхцөл байдал, брокерийн төлбөрийн чадварт нийцүүлэн өөрчилж болно.
	3. Худалдах захиалгын хувьд энэхүү журмын 7.2-т заасан дэнчинг худалдах бүтээгдэхүүний агуулахын баримтаар бүрдүүлж болно.
	4. Дэнчинг шилжүүлэхдээ гүйлгээний утга хэсэгт брокерийн код, харилцагчийн кодыг тусгасан байна.
	5. Бирж нь брокерын дэнчин болон холбогдох мөнгөн хөрөнгийг байршуулах төлбөр тооцооны дансыг төлбөр гүйцэтгэгч банкинд нээнэ.
	6. Брокер нь харилцагчдын гэрээ, хэлцлийн төлбөр, мөнгөн шилжүүлгийг гүйцэтгэх тусгай дансыг төлбөр гүйцэтгэгч банкинд нээнэ.
	7. Харилцагч нь дэнчинг брокерийн дансанд эсвэл Биржийн дансанд байршуулж болох ба брокер нь харилцагчдаас төвлөрүүлсэн дэнчинг зориулалтын бусаар ашиглахыг хориглоно.
	8. Бирж нь зах зээлийн эрсдэлийн нөхцөл байдалтай уялдуулан дэнчинг нэмэгдүүлэх мэдэгдлийг өндөр эрсдэлтэй брокерт хүргүүлж болно.
	9. Бирж нь форвард гэрээний үүргийг хүргэлт хийх өдрөөс ажлын 1 өдрийн өмнө тодорхойлж брокерт хүргүүлэх ба брокер нь гэрээний төлбөр тооцоог тухайн өдөрт багтаан хийж гүйцэтгэнэ.
	10. Форвард гэрээг гэрээний хугацаанаас нь өмнө худалдагч, худалдан авагч талуудын хүсэлтээр хааж болох ба гэрээний ашиг, алдагдлыг тооцож, холбогдох төлбөр тооцоог гүйцэтгэсний үндсэнд гэрээг хаана.
	11. Мөнгөн хөрөнгөөр төлбөр тооцоо хийх нөхцөлтэй гэрээний хугацаа дуусах үед тухайн бүтээгдэхүүний тухайн сарын жигнэсэн дундаж ханш болон гэрээнд заасан төлбөр тооцоо хийх үнийн зөрүүг гэрээний дагуу шилжүүлэх замаар нээлттэй гэрээг хаана.
	12. Брокер гэрээгээр хүлээсэн үүргээ биелүүлэх боломжгүй тохиолдолд Бирж дараах арга хэмжээг авч хэрэгжүүлнэ:
		1. Худалдан авах захиалга оруулах эрхийг түр хязгаарлах;
		2. Позицыг хаах ажиллагааг журмын дагуу хэрэгжүүлэн хаасны дараа бий болсон дэнчинг гэрээ, хэлцлийн төлбөрийн үүргийг хэрэгжүүлж, нөхөн төлбөр олгоход ашиглах;
		3. Дэнчин хэлбэрээр байршуулсан хөрөнгийг гэрээ, хэлцлийн төлбөрийн үүргийг хэрэгжүүлэх, нөхөн төлбөр олгох зорилгоор бэлэн мөнгө болгон, захиран зарцуулах;
		4. Гишүүн брокерын гишүүнчлэлийн төлбөр, хураамж болон бусад мөнгөн хөрөнгийг гэрээ, хэлцлийн төлбөрийн үүргийг хэрэгжүүлэх, нөхөн төлбөр олгоход ашиглах;
		5. Гишүүн брокерын нэрийн өмнөөс гэрээ, хэлцлийн төлбөрийн үүргийг хэрэгжүүлсний дараа гишүүн брокерт хариуцлага тооцох арга хэмжээ авах.
	13. Худалдах захиалга өгсөн гишүүн брокер нь …... хэмжээний арилжааны шимтгэлийг арилжаа дууссан өдрөөс хойш ажлын 1 өдрийн дотор Биржид төлнө.
	14. Худалдан авах захиалга өгсөн гишүүн брокер нь хэлцлийн нийт үнийн дүнгийн 0.1 хувьтай тэнцэх хэмжээний арилжааны шимтгэлийг арилжаа дууссан өдрөөс хойш ажлын 1 өдрийн дотор Биржид төлнө.

# **ДОЛОО. ХҮРГЭЛТ**

* 1. Брокер нь харилцагчтай байгуулсан гэрээний дагуу бүтээгдэхүүний хүргэлтийг зохион байгуулна.
	2. Форвард гэрээний хүргэлт нь биет хүргэлтийн эсхүл мөнгөн хөрөнгөөр төлбөр тооцоо хийх хэлбэртэй байна.
	3. Биетээр хүргэх нөхцөлтэй гэрээний хугацаа дуусах үед худалдагч талаас худалдан авагч талд гэрээнд заасан бүтээгдэхүүнийг хүргэж өгөх эсвэл агуулахын баримтыг шилжүүлэх замаар нээлттэй гэрээг хаана.
	4. Биржээр арилжаалан экспортлох бүтээгдэхүүнийг зөвхөн итгэмжлэгдсэн агуулах, терминалд байршуулна.
	5. Арилжаалагдсан бүтээгдэхүүнийг худалдагч талаас худалдан авагч талд хүлээлгэн өгснөөс хойш ажлын 3 хоногийн дотор чанарын маргаан гараагүй тохиолдолд Бирж нь итгэмжлэгдсэн агуулах, терминалын баримтад үндэслэн дэнчинг ажлын 3 хоногийн дотор буцаан шилжүүлнэ.
	6. Бүтээгдэхүүнийг хүлээлцэх үед чанарын маргаан гарсан тохиолдолд Худалдан авагч талын брокер хүлээн авсан бүтээгдэхүүний чанарыг хүлээн зөвшөөрөхгүй тохиолдолд Биржээс тогтоосон хугацаанд багтаан давтан шинжилгээ хийлгэх хүсэлт гаргана.
	7. Биет хүргэлттэй гэрээний дагуу нийлүүлэх бүтээгдэхүүний хүргэлтийг Биржийн итгэмжлэгдсэн агуулах эсхүл Биржээс тогтоосон бусад газарт хийж болно.
	8. Биет хүргэлтийг хийх үед дараах нөхцөл байдал үүссэн тохиолдолд хүргэлт хийгдээгүй гэж үзнэ:
		1. Худалдагч талын брокер агуулахын баримтыг тогтоосон хугацаанд бүрэн гүйцэд ирүүлээгүй;
		2. Худалдан авагч талын брокер бүтээгдэхүүний төлбөрийг тогтоосон хугацаанд бүрэн төлөөгүй.
	9. Харилцагч үүргээ биелүүлээгүй нь брокер хүргэлтийн үүргээ биелүүлэхээс татгалзах үндэслэл болохгүй. Брокер хүргэлтийн үүргээ биелүүлээгүй тохиолдолд Бирж хүргэлтийн үүргийн гүйцэтгэлийг хангуулах эрхтэй байна.

# **НАЙМ. МЭДЭЭЛЛИЙН ИЛ ТОД БАЙДАЛ**

* 1. Бирж нь арилжааны мэдээг олон нийтэд арилжааны систем болон www.mse.mn цахим хуудсаар дамжуулан тогтмол хүргэнэ.
	2. Арилжааны мэдээнд дараах мэдээлэл тусгагдсан байна. Үүнд:
		1. арилжаа зохион байгуулагдсан он, сар, өдөр;
		2. арилжаанд оролцсон нийт худалдан авах санал гаргагчдын тоо;
		3. худалдагч хуулийн этгээдийн нэр, албан ёсны хаяг;
		4. захиалгын бүртгэлийн дугаар;
		5. доод үнэ;
		6. хэлцэл хийгдсэн үнэ;
		7. гэрээний нийт үнийн дүн;
		8. хэлцлийн дугаар;
		9. үнийн өсөлтийн хувь;
		10. арилжсан уул уурхайн бүтээгдэхүүний төрөл, ангилал, чанарын үзүүлэлт;
		11. холбогдох хууль тогтоомж, журамд заасан бусад мэдээлэл.
	3. Бирж нь арилжааны үнэ, хэмжээ, бүтээгдэхүүний төрөл, ангилал, худалдан авагчийн оршин байгаа улс, арилжаа зохион байгуулагдсан он, сар, өдөр зэрэг үзүүлэлтээр өдөр, долоо хоног, сар, жилээр тогтмол мэдээлнэ.
	4. Бирж бүртгэлд байгаа форвард гэрээний талаарх дор дурдсан мэдээллийг цахим хуудсаар дамжуулан нийтэд мэдээлнэ:
		1. гэрээний нэр;
		2. гэрээ дуусгавар болох хугацаа;
		3. дуудлага арилжааны доод үнэ;
		4. төлбөр тооцоо хийх үнэ;
		5. арилжааны хэмжээ;
		6. нийтэд хүргэх шаардлагатай бусад мэдээлэл.
	5. Бирж, брокер, итгэмжлэгдсэн агуулах, төлбөр гүйцэтгэгч банк болон зах зээлийн бусад ыоролцогчид арилжааны дотоод мэдээллийг задруулахыг хориглох бөгөөд холбогдох хууль тогтоомжийн дагуу харилцагчийн мэдээллийн нууцыг чандлан хадгална.

# **АРАВ. ХЯНАЛТ ШАЛГАЛТ**

* 1. Бирж нь уул уурхайн бүтээгдэхүүний арилжааг зохион байгуулахтай холбоотой хууль тогтоомж, дүрэм журмын хүрээнд өөрийгөө зохицуулах байгууллагын бүрэн эрхийг хэрэгжүүлнэ.
	2. Биржийн хяналт шалгалтыг дараах чиглэлээр явуулна:
		1. зах зээлийн эрсдэлийг хянах хянах зорилгоор зах зээлийн хууль, дүрэм, журам, болон Биржийн үйл ажиллагааг зохицуулах бусад журмын хэрэгжилтэд хяналт тавих, шалгах;
		2. Гишүүн брокер болон уул уурхайн бүтээгдэхүүн худалдагч талын санхүүгийн нөхцөл байдал, зээлжих чадварт хяналт тавих, шалгах;
		3. Итгэмжлэгдсэн агуулах, төлбөр гүйцэтгэгч банк, итгэмжлэгдсэн лаборатори болон зах зээлийн бусад оролцогчдын үйл ажиллагаанд хяналт тавих, шалгах;
		4. Зах зээлийн шударга байдлыг алдагдуулах, арилжаанд оролцогчдын эрх ашигт сөргөөр нөлөөлөх аливаа үйлдэлд хяналт тавих, шалгалт хийх.
	3. Бирж нь гишүүн брокер Биржийн холбогдох журмыг дагаж мөрдөж байгаа эсэхэд жил тутам шалгалт хийж, шалгалтын дүнг Хороонд хүргүүлнэ.
	4. Бирж нь хяналт шалгалтын хүрээнд шаардлагатай мэдээ, судалгаа, тайлбар, бусад баримт бичгийг гаргуулах авах эрхтэй байна.
	5. Брокер, харилцагч, итгэмжлэгдсэн агуулах, терминал, төлбөр гүйцэтгэгч банк, болон бусад оролцогчид хяналт шалгалтын явцад буруу мэдээлэл өгсөн, баримт материалыг нуун дарагдуулсан, хяналт шалгалт, зохицуулалтаас санаатайгаар зайлсхийсэн, болон Биржийн ажилтнууд чиг үүрэг, бүрэн эрхээ хэрэгжүүлэх явцад хамтран ажиллахгүй буюу саад учруулах үйлдэл гаргасан тохиолдолд Бирж шаардлагатай сахилгын болон хязгаарлалтын арга хэмжээ авч хэрэгжүүлнэ.

# **АРВАН НЭГ. МАРГААН ШИЙДВЭРЛЭХ**

* 1. Худалдагч болон худалдан авагч талуудын хооронд байгуулсан экспортын гэрээтэй холбоотой аливаа маргааныг Бирж хариуцахгүй.
	2. Бүтээгдэхүүний чанарын үзүүлэлт, нийлүүлэлттэй холбоотой маргаан үүсэх тохиолдолд асуудлыг экспортын гэрээгээр шийдвэрлэх ба маргааны шийдвэрлэж чадаагүй тохиолдолд Биржийн дэргэд байгуулагдсан Маргаан таслах зөвлөлд хандаж болно.

# **АРВАН ХОЁР. БУСАД**

* 1. Бирж арилжаа, клиринг, төлбөртэй холбоотой баримт материалыг 10-аас доошгүй жилийн хугацаанд хадгална.
	2. Бирж нь энэхүү журамд нийцүүлэн нарийвчилсан журмыг батлан хэрэгжүүлж болно.
	3. Энэхүү журмын 2023 оны 7 дугаар сарын 1-ний өдрөөс эхлэн дагаж мөрдөнө.
	4. Арилжааны явцад Биржийн хүсэл зоригоос үл хамаарах нөхцөл байдлаас эсхүл түүний буруутай үйл ажиллагаанаас болж арилжааны системд асуудал үүсэх, тухайн арилжаа зохион байгуулагдах боломжгүй болсон тохиолдолд тухайн арилжааг цуцалж, дахин зохион байгуулна.
	5. Энэхүү журмын хэрэгжилтэд Биржийн хяналт шалгалтын алба, дотоод аудитын нэгж хяналт тавина.
	6. Энэхүү журмаар зохицуулаагүй бусад харилцааг Биржийн бусад журмаар зохицуулна.